CELEX: 
Language: sl
Date: 2020-10-08 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2019/516 Evropskega parlamenta in Sveta z opredelitvijo seznama vsebin, ki jih je treba obravnavati v vsakem ciklusu preverjanja

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 5(2) Uredbe (EU) 2019/516 Evropskega parlamenta in Sveta z dne 19. marca 2019 o uskladitvi bruto nacionalnega dohodka po tržnih cenah in razveljavitvi Direktive Sveta 89/130/EGS, Euratom in Uredbe Sveta (ES, Euratom) št. 1287/2003 (Uredba BND)
                  1
                pooblašča Komisijo, da sprejme delegirane akte, ki določajo seznam vsebin, ki jih je treba obravnavati v vsakem ciklusu preverjanja, da se zagotovijo zanesljivost, izčrpnost in čim višja stopnja primerljivosti podatkov o BND v skladu z ESR 2010.
            
            
               Na podlagi seznama vsebin bo Komisija nato z izvedbenimi akti določila posebne ukrepe za izboljšanje primerljivosti, zanesljivosti in izčrpnosti podatkov o BND držav članic v skladu s členom 5(3) Uredbe BND.
            
            
               2.POSVETOVANJA PRED SPREJETJEM AKTA
            
            
               Pri pripravi tega delegiranega akta je Komisija opravila ustrezna posvetovanja. Opravljeno je bilo posvetovanje s strokovno skupino Komisije o bruto nacionalnem dohodku v skladu s členom 2(e) Sklepa Komisije C/2019/3651
                  2
               . Komisija se je posvetovala tudi z direktorji za makroekonomsko statistiko in strokovno skupino za nacionalne statistične urade evropskega statističnega sistema. 
            
            
               O posvetovanjih je tudi obveščala Evropski parlament in Svet.
            
            
               3.PRAVNI ELEMENTI DELEGIRANEGA AKTA
            
            
               Namen tega delegiranega akta je opredeliti seznam vsebin, ki jih je treba obravnavati v vsakem ciklusu preverjanja. 
            
            
               Delegirani akt se nanaša na zadevo, povezano z Evropskim gospodarskim prostorom (EGP), zato se uporablja za EGP.
            
            
               Delegirani akt ne vpliva na proračun EU.
            
            
               DELEGIRANA UREDBA KOMISIJE (EU) …/…
            
            
               z dne 8.10.2020
            
            
               o dopolnitvi Uredbe (EU) 2019/516 Evropskega parlamenta in Sveta z opredelitvijo seznama vsebin, ki jih je treba obravnavati v vsakem ciklusu preverjanja
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/516 Evropskega parlamenta in Sveta z dne 19. marca 2019 o uskladitvi bruto nacionalnega dohodka po tržnih cenah in razveljavitvi Direktive Sveta 89/130/EGS, Euratom in Uredbe Sveta (ES, Euratom) št. 1287/2003 (Uredba BND)
                  3
                in zlasti člena 5(2) Uredbe,
            
            
               ob upoštevanju naslednjega:
            
         
         
            
               (1)Podatki o bruto nacionalnem dohodku po tržnih cenah (BND) bi morali biti zanesljivi, izčrpni in primerljivi, zato bi bilo treba sprejeti ustrezne ukrepe.
            
            
               (2)V skladu s členom 5(1) Uredbe BND ter za preverjanje virov, njihove uporabe in metod, ki se uporabljajo za izračun agregatov BND in njihovih komponent, Komisija v tesnem sodelovanju s strokovno skupino za BND pripravi model preverjanja. Ta model bi moral upoštevati seznam vsebin, ki jih določa ta delegirana uredba.
            
            
               (3)Komisija je na podlagi postopka preverjanja podatkov o BND, izkušenj, pridobljenih v prejšnjih ciklusih preverjanja, in povratnih informacij strokovnjakov na področju nacionalnih računov iz držav članic opredelila vsebine za zagotovitev zanesljivosti, izčrpnosti in primerljivosti podatkov o BND –
            
            
               SPREJELA NASLEDNJO UREDBO:
            
            
               Člen 1
            
            
               Seznam vsebin, ki jih je treba obravnavati v vsakem ciklusu preverjanja, da se zagotovijo zanesljivost, izčrpnost in primerljivost podatkov o BND, vključuje naslednje teme:
            
            
               –opredelitev geografskega ozemlja,
            
            
               –načela za ocenjevanje stanovanjskih storitev,
            
            
               –obravnava vračil DDV,
            
            
               –ukrepi glede izčrpnosti,
            
            
               –obravnava nepobranega DDV.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 8.10.2020
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 91, 29.3.2019, str. 19.
               
               
                  
                     (2)
                  
                        UL C 174, 21.5.2019, str. 5.
               
               
                  
                     (3)
                  
                        UL L 91, 29.3.2019, str. 19.